b"\n_START_ARTICLE_\nEvropska knji\xc5\xbenica\n_START_PARAGRAPH_\nEvropska knji\xc5\xbenica (angle\xc5\xa1ko The European Library, TEL) je bil spletni servis konzorcija evropskih nacionalnih knji\xc5\xbenic, ki je nudil dostop do virov 47 nacionalnih knji\xc5\xbenic po Evropi. Viri so bili lahko v digitalni ali analogni obliki, vklju\xc4\x8dno s knjigami, revijami, \xc4\x8dasopisi, avdioposnetki ter ostalim gradivom. Portal Evropske knji\xc5\xbenice je omogo\xc4\x8dal brezpla\xc4\x8dno iskanje in ponujal zapise metapodatkov in digitalnih objektov: nekatere brezpla\xc4\x8dno, druge proti pla\xc4\x8dilu. Upravljanje Evropske knji\xc5\xbenice je temeljilo na sodelovanju triindvajsetih nacionalnih knji\xc5\xbenic, ki so zadol\xc5\xbeene za vzdr\xc5\xbeevanje in razvoj storitev na portalu._NEWLINE_Zaradi ugotovitve, da sistem ne more ve\xc4\x8d slediti specifikam posameznih nacionalnih knji\xc5\xbenic, je konzorcij konec leta 2016 ukinil Evropsko knji\xc5\xbenico. Njeno poslanstvo nadaljuje soroden servis Europeana.\n_START_SECTION_\nZgodovina\n_START_PARAGRAPH_\nPortal Evropske knji\xc5\xbenice je bil ustanovljen v sodelovanju z devetimi nacionalnimi knji\xc5\xbenicami in \xc4\x8dlani CENL (Conference of European National Librarians) pod okriljem projekta Evropske knji\xc5\xbenice._NEWLINE_Le-ta se je za\xc4\x8del leta 2001 v okviru Petega okvirnega programa Evropske komisije (Fifth Framework Programme of the European Commission) in je trajal do leta 2004. V projekt se je vklju\xc4\x8dilo 9 nacionalnih knji\xc5\xbenic in sicer iz Finske, Nem\xc4\x8dije, Italije (Firence in Rim), Nizozemske, Portugalske, Slovenije, \xc5\xa0vice in Zdru\xc5\xbeenega kraljestva._NEWLINE_Stran je bila prvi\xc4\x8d objavljena 17. marca 2005 in je v slabem letu imela ve\xc4\x8d kot 500.000 obiskovalcev. V juliju 2005 so se omenjenim knji\xc5\xbenicam pridru\xc5\xbeile \xc5\xa1e nacionalne knji\xc5\xbenice Avstrije, Hrva\xc5\xa1ke in Srbije._NEWLINE_Nacionalne knji\xc5\xbenice desetih novih dr\xc5\xbeav \xc4\x8dlanic Evropske unije so postale del Evropske knji\xc5\xbenice s projektom TEL-ME-MORE (The European Library: Modular Extensions for Mediating Online Resources). Polnopravne \xc4\x8dlanice konzorcija pa so 1. januarja 2006 postale tudi nacionalni knji\xc5\xbenici Estonije in Latvije ter danska Kraljeva knji\xc5\xbenica. Julija 2006 so svoje digitalne vire na stran dodale nacionalne knji\xc5\xbenice \xc4\x8ce\xc5\xa1ke, Slova\xc5\xa1ke in Mad\xc5\xbearske, decembra istega leta pa \xc5\xa1e nacionalne knji\xc5\xbenice iz Cipra, Litve, Malte in Poljske._NEWLINE_Evropska knji\xc5\xbenica je naredila naslednji korak za raz\xc5\xa1iritev s projektom European Digital Library (EDL), ki se je za\xc4\x8del septembra 2006. Projektu so dodali digitalne vsebine preostalih devetih nacionalnih knji\xc5\xbenic dr\xc5\xbeav EU in EFTA. Vklju\xc4\x8dene dr\xc5\xbeave so bodisi \xc4\x8dlanice Evropske unije, bodisi Evropske cone proste trgovine: Belgija, Gr\xc4\x8dija, Islandija, Irska, Liechtenstein, Luksemburg, Norve\xc5\xa1ka, \xc5\xa0panija in \xc5\xa0vedska. Poleg podpore nacionalnih knji\xc5\xbenic, da postanejo polnopravne \xc4\x8dlanice Evropske knji\xc5\xbenice, se je projekt osredoto\xc4\x8dal na ve\xc4\x8djezi\xc4\x8dnost servisa, ustvarjal evropski register metapodatkov (European Metadata Registry) in strategijo digitalizacije v nacionalnih knji\xc5\xbenicah._NEWLINE_V sklopu projekta EDL sta potekali tudi dve delavnici, kjer so obravnavali tehni\xc4\x8dne in politi\xc4\x8dne probleme pri zdru\xc5\xbeevanju drugih digitalnih virov kulturne dedi\xc5\xa1\xc4\x8dine pod okrilje Evropske digitalne knji\xc5\xbenice. Projekt je trajal 18 mesecev, financirala ga je Evropska komisija.\n_START_SECTION_\nIskalna orodja\n_START_PARAGRAPH_\nStran Evropske knji\xc5\xbenice so stalno prilagajali potrebam svojih kon\xc4\x8dnih uporabnikov. V poizkusnem obdobju je bil dostop do nje mo\xc5\xbeen le prek Internet Explorer 6.0. Od junija 2005 je bilo do strani mo\xc5\xbeno priti tudi prek Camina (uporabniki Mac), Netscapea in Firefoxa. Drugi spletni brskalniki, kot so Opera, Safari in Galeon, niso zdru\xc5\xbeljivi z arhitekturo portala Evropske knji\xc5\xbenice. Od marca 2007 je bilo mo\xc5\xbeno mini iskalnik Evropske knji\xc5\xbenice vklju\xc4\x8diti tudi v druge spletne strani._NEWLINE_Stran je vzdr\xc5\xbeeval Urad Evropske knji\xc5\xbenice, ki je v prostorih nizozemske Kraljeve knji\xc5\xbenice v Haagu, vodila ga je direktorica Evropske knji\xc5\xbenice Jill Cousins.\n_START_SECTION_\nSlovenija in Evropska knji\xc5\xbenica\n_START_PARAGRAPH_\nNarodna in univerzitetna knji\xc5\xbenica (NUK) je ena izmed devetih nacionalnih knji\xc5\xbenic, ki so leta 2005 ustanovile portal Evropske knji\xc5\xbenice. Kot njena polnopravna \xc4\x8dlanica je omogo\xc4\x8dala uporabo portala v slovenskem jeziku. Prek portala je ponujala za evropskega dr\xc5\xbeavljana najzanimivej\xc5\xa1e slovenske digitalne vsebine (najstarej\xc5\xa1e zemljevide slovenskega ozemlja, portrete znanih Slovenk in Slovencev, zvo\xc4\x8dne posnetke pevskih solistov in ansamblov iz za\xc4\x8detka 20. stoletja) ter tudi katalog KatNUK in slovensko nacionalno bibliografijo._NEWLINE_Po vzoru modularnih re\xc5\xa1itev za posredovanje spletnih informacijskih virov, razvitih za potrebe Evropske knji\xc5\xbenice, nastaja tudi Digitalna knji\xc5\xbenica Slovenije - dLib.si, ki je bila prav tako najdljiva prek evropskega portala._NEWLINE_Slovenska narodna in univerzitetna knji\xc5\xbenica je bila aktivna partnerica v vseh projektih Evropske komisije, ki so del Evropske knji\xc5\xbenice (projekt TEL, TEL-ME-MOR, EDLproject). V obdobju 1997\xe2\x80\x932005 je sodelovala pri razvoju prvega spletnega sti\xc4\x8di\xc5\xa1\xc4\x8da evropskih nacionalnih knji\xc5\xbenic Gateway to Europe's National Libraries (GABRIEL), ki velja za predhodnika Evropske knji\xc5\xbenice."